Κλείσε ραντεβού με τον Ψυχολόγο σου για την πρώτη συνεδρία. Πριν ξεκινήσουν, πολλοί θεραπευόμενοι αναφέρουν οτι διακατέχονται από συναισθήματα αγωνίας, ακόμη και άγχους. Είναι πιθανό να αισθανθείς αμηχανία ή ντροπή. Είναι αναμενόμενο, πρόκειται να μοιραστείς βαθιές προσωπικές σου ανησυχίες με έναν άνθρωπο που γνωρίζεις πρώτη φορά! Όπως και να αισθάνεσαι, ο Ψυχολόγος σου θα σε βοηθήσει να νιώσεις εμπιστοσύνη και ασφάλεια κατά τη διάρκεια της συνεδρίας. Να θυμάσαι οτι είναι εκεί για να σε βοηθήσει και να σε υποστηρίξει. Προσπάθησε να χαλαρώσεις, να αναλογιστείς για ποιους λόγους αναζητάς θεραπεία, ώστε ελεύθερα να τους εκφράσεις στον Ψυχολόγο σου. Γιατί αποφάσισες να ξεκινήσεις ψυχοθεραπεία; Τι περιμένεις να κερδίσεις από τη θεραπεία σου; Πώς θα βελτιωθεί η ποιότητα της ζωής σου αν λύσεις τις δυσκολίες που αντιμετωπίζεις τώρα;